Diari Oficial de la Generalitat Valenciana


Sumari del DOGV 5642, del 19-11-2007 (2007/13312)

RESOLUCIÓ de 13 de novembre de 2007, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga plantejada en el sector del Transport de Malalts i Accidentats en Ambulància.
---------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2007/11/13/(1)/dof/vci/html**

### Dades del document

Número de DOGV
:   5642

Data del DOGV
:   19-11-2007

Secció del DOGV
:   I. DISPOSICIONS GENERALS

Número del document
:   2007/13058


Data del document
:   13-11-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * vaga
    * transport de malalts
    * legislació
    * dret de vaga

RESOLUCIÓ de 13 de novembre de 2007, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga plantejada en el sector del Transport de Malalts i Accidentats en Ambulància. [2007/13499]  
Vist l'escrit de data 9 de novembre de 2007, subscrit per Juan Bautista Boscá Monzó, en representació de la Federació Sindical de Comunicació i Transports de CCOO en el País Valencià, que anuncia convocatòria de vaga que afectarà la totalitat del personal i centres de treball de les empreses del sector de Transport de Malalts i Accidentats en Ambulància, que tindrà lloc els dies 20, 21, 22, 27, 28 i 29 de novembre de 2007, i es xifra en 1.200 el nombre de treballadors afectats.  
I havent complit el preavís preceptiu establit en la legislació vigent.  
Vist que el servici que presten les empreses de Transport de Malalts i Accidentats en Ambulància en les seues diferents modalitats és vital per a la salut, curació i salvament de vides humanes, i que majoritàriament es tracta d'empreses que presten servici per mitjà de gestió indirecta tant en la sanitat pública com la privada, i que este és considerat essencial i prioritari per reiterada jurisprudència del Tribunal Constitucional (S.T.C. 8-4-81), en relació amb el que preveu l'article 10.2 del Reial Decret Llei 17/1977, de 4 de març, de Relacions de Treball.  
Vist que la competència per a establir les mesures necessàries per al funcionament del servici públic, establida en l'article 10 del Reial Decret-Llei 17/1977, de 4 de març, correspon al Consell de la Generalitat i per delegació a esta conselleria, en virtut del que disposa el Decret 7/2007, de 28 de juny, del president de la Generalitat, sobre assignació de competències i el Decret 129/2007, del Consell de la Generalitat, pel qual s'aprova el Reglament Orgànic i Funcional de la conselleria d'Economia, Hisenda i Ocupació, i d'acord amb el que establixen els articles 28.2, 148.1.5.a i 149.1.7.a de la Constitució Espanyola i l'article 51.1 de l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, així com l'article 2n.1 del Reial Decret 4105/82, de 20 de desembre, i el seu annex I sobre transferències de funcions i servicis de l'administració de l'Estat a la Generalitat Valenciana en matèria de treball.  
Vist que el servici que es presta en les empreses afectades per la vaga és essencial per a la comunitat i de reconeguda i inajornable necessitat, i que la no prestació d'este servici suposa un risc per a la salut de les persones particularment afectades, i que el legítim exercici del dret a vaga no ha d'implicar sota cap concepte risc per a la vida o la salut de les persones afectades pel dit servici.   
Vist que s'ha de conjugar l'atenció dels servicis públics amb l'exercici del dret de vaga que amb la qualificació de fonamental instituïx la nostra Constitució en l'article 28.2, tal com ha assenyalat la important sentència del Tribunal Constitucional de 8 d'abril de 1981, desplegada posteriorment, entre altres, per les sentències 26 i 33/81, 51 i 53/86, 27/89 i 43/90, en concordança amb el RDL. 17/97 de 4 de març. En conseqüència, s'ha de limitar el dret de vaga en la justa i estricta mesura per al manteniment dels servicis públics i l'autoritat laboral podrà acordar les mesures necessàries per a assegurar-ne el funcionament.  
En la mesura que la destinatària i creditora dels servicis afectats per la vaga és la comunitat sencera i que estos servicis són al mateix temps essencials per a la comunitat, aquella no pot imposar el sacrifici dels interessos dels destinataris dels servicis, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com essencial signifique la supressió d'este dret per als treballadors ocupats en el servici mencionat, sinó només l'adopció de les garanties necessàries per al seu manteniment; finalment s'assenyala que si la vaga ha de mantindre una capacitat de pressió suficient com per a aconseguir els seus objectius enfront de l'empresa, en principi destinatària del conflicte, no se li ha d'afegir la pressió addicional del dany innecessari que patix la comunitat com a usuària dels servicis públics.  
Vist que d'acord amb doctrina constitucional reiterada, la naturalesa essencial d'un servici, ho és, no tant per la naturalesa de l'activitat que es duu a terme, sinó per la dels interessos a la satisfacció dels quals es dirigix la prestació de què es tracta, havent de ser essencials els béns i interessos satisfets perquè el servici siga essencial, la qual cosa ens situa, com s'ha assenyalat, en el lliure exercici dels drets fonamentals i de les llibertats públiques i en el lliure gaudi dels béns constitucionalment protegits, que en l'àmbit en què es concreta esta resolució es traduïx en el que disposa l'article 15 de la Constitució Espanyola, sobre dret a la vida i la integritat física i l'article 43, sobre protecció de la salut, respectivament.  
Vist que l'atenció que presta el personal que presta servicis en les empreses de transport de malalts i accidentats en ambulàncies pot estimar-se, en la mesura que afecta el dret a la salut establit en l'article 43.1 de la Constitució Espanyola, com un servici essencial per a la comunitat, d'inajornable necessitat i que el legítim exercici del dret a vaga no ha d'implicar sota cap concepte risc per a la salut de les persones afectades per este servici. Per tant, tenint en compte la doctrina del Tribunal Constitucional, en concret en la sentència de 3 d'abril de 1981, cal, dins dels termes constitucionals, limitar el dret de vaga dels treballadors per a garantir la prestació d'allò que en este supòsit concret s'estima com servicis públics d'inajornable necessitat, però només aquells la falta de prestació dels quals puga ocasionar als seus usuaris un deteriorament en el seu dret fonamental a la salut, per la qual cosa s'exigix una valoració restrictiva per part de l'autoritat laboral, de manera que no es veja lesionat el dret a la vaga.  
Vist el dret que assistix les persones usuàries del servici públic sanitari a rebre l'atenció adequada i la conseqüent prestació de servicis no pot determinar-se de forma apriorística, sinó després d'una valoració i ponderació dels béns i drets afectats, de l'àmbit personal, funcional o territorial de la vaga, de la seua duració i la resta de circumstàncies que concorren per a aconseguir el major equilibri entre el dret de vaga i aquells altres béns que el mateix servici essencial satisfà. (Sentència del Tribunal Superior de Justícia de Madrid de 12-11-1997, núm.: 1147/1997).  
En el present cas la convocatòria afecta tot el personal i la totalitat de les empreses dedicades al transport en ambulància de malalts i accidentats, i tindrà lloc durant sis dies quasi consecutius, durant tota la jornada.  
Vist que si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, i que ha d'haver una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris, (SSTC 51/86, 53/86, i 123/90, entre altres).  
De tot això es conclou que en l'adopció de les mesures necessàries per a assegurar-ne el funcionament, segons establix el paràgraf segon de l'article 10 del RD 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment d'este servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el mateix servici satisfà, però sense aconseguir el nivell de rendiment habitual, ni assegurar el seu funcionament normal, i que el Tribunal Constitucional establix que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment.  
Vist tot això, l'amplitud de dies convocats, la naturalesa del servici públic afectat, i tenint en compte, així mateix, que en la fixació dels servicis mínims no s'ha d'impedir ni menyscabar l'exercici del dret de vaga, s'han fixat servicis mínims amb la finalitat de fer compatible el dret de vaga dels treballadors i el dret de l'usuari del servici sanitari, a més, d'acord amb el que han establit diverses sentències judicials dictades en relació amb convocatòries anteriors com la 42/2005 i la 2052/2005, de la Sala Contenciosa Administrativa del Tribunal Superior de Justícia de la Comunitat Valenciana. Els usuaris veuen afectats greument el seu servici però no se'ls impedix utilitzar-lo.   
Vist que en la present resolució s'han complit totes les prescripcions legals de caràcter general, així com les específiques reguladores de la matèria concreta, resolc:  
Primer  
Als efectes previstos en l'apartat 2n de l'article 10é del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els servicis essencials mínims que haurà de prestar el personal afectat mentre dure la situació de vaga, en els termes que a continuació s'especifiquen:   
1. S'atendran totes les demandes generades pel telèfon 085.  
2. S'atendran totes les demandes de caràcter urgent ordenades pels facultatius dels centres dependents de la conselleria de Sanitat, centres concertats i de caràcter privat.  
3. S'atendran tots els trasllats programats dels pacients sotmesos a tractament d'hemodiàlisi, radioteràpia, quimioteràpia i hospital de dia.  
4. En la resta de servicis de trasllat de pacients com ara rehabilitacions i altres trasllats de caràcter no urgent, els servicis d'ambulància funcionaran al 60%.  
Escoltat el Comité de Vaga, correspondrà a les empreses l'aplicació d'estos servicis, que hauran de prestar-se amb els mitjans personals estrictament necessaris per a assegurar-ne la prestació en condicions de màxima seguretat, i ambdues parts es responsabilitzaran del seu compliment.  
Segon  
Els servicis essencials establits en la present resolució, no podran ser pertorbats per alteracions o parades del personal designat per a la seua prestació. Si se'n produïxen seran considerats il·legals i els que els ocasionen incorreran en responsabilitat, que els serà exigida d'acord amb l'ordenament jurídic vigent. El que disposa el paràgraf anterior no suposarà cap limitació dels drets que la normativa reguladora de la vaga reconega al personal en la dita situació no empleat en la cobertura dels servicis mínims establits, ni tampoc afectarà la tramitació o els efectes de les peticions que motiven la vaga.  
Tercer  
Que es notifique la resolució al Comité de Vaga, a les empreses afectades, a la conselleria de Sanitat i a la Subdelegació del Govern.  
Quart  
La present resolució tindrà efectes immediats des de la data de notificació a les parts interessades.  
Que s'advertisca amb la notificació a les parts del dret que els assistix de recórrer la present resolució davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa la Llei 29/1998, de 13 de juliol, reguladora de la Jurisdicció Contenciosa Administrativa, dins del termini dels dies següents a la notificació, en la forma prevista en els articles 115 i següents de la llei mencionada.  
València, 13 de novembre de 2007.- El director general de Treball, Cooperativisme i Economia Social, per delegació de firma (Resolució 21.07.2003): Román Ceballos Sancho.


Còpia Permalink ELI